200 000 verkeersboetes binne 3 maande in PtaTshwane-metropolisie. (Argieffoto) Die Tshwane-metropolisie het Woensdag gesê hy verskerp padveiligheidsveldtogte in Pretoria, aangesien statistiek die afgelope paar maande “ŉ toppunt in wetteloosheid deur motoriste” onthul het. Isaac Mahamba, woordvoerder van die TMPD, het gesê meer as 200 000 verkeersboetes is tussen November en Januarie uitgereik, hoofsaaklik vir die verontagsaming van padtekens, onpadwaardige voertuie, persone wat sonder rybewyse bestuur, persone wat nie veiligheidsgordels dra nie en persone wat onbedagsaam bestuur. Hy het bygevoeg spoedoortredings en dronkbestuur bly een van die grootste probleme vir die metropolisie in die stad. “Altesaam 75 588 boetes is in November 2019 uitgereik en 95 persone is in hegtenis geneem. Altesaam 145 persone is in Desember 2019 in Tshwane in hegtenis geneem, waaronder 83 vir dronkbestuur met 25 inhegtenisnemings in Centurion. Een persoon is in hegtenis geneem toe hy teen 225 km/h op die N4 gery het in ŉ 120 km/h-sone.” Die TMPD het in Januarie 51 121 boetes uitgereik en 78 persone is in hegtenis geneem, onder andere vir spoedoortredings en dronkbestuur. “Die meeste oortredings is in Pretoria se middestad, Sunnyside, Mamelodi, Soshanguve, Hammanskraal, Pretoria-Noord en Centurion aangemeld. Alhoewel die probleem die hele Tshwane raak, sal die stad sy padveiligheidsveldtogte in die gebiede opskerp waar die meeste oortredings plaasvind,” het Mahamba bygevoeg. “Die doel is om die publiek op te lei oor die belangrikheid om ag te slaan op padreëls en om bewusmaking te skep en sodoende padongelukke en padsterftes te verminder.”